立春前二日獲雪
作者：宋祁
朝代：宋

paragraphs: 佳雪春前降，層陰臘外留。
日昏霏霰集，風定舞花稠。
浩氣皚皚徧，繁光衮衮流。
灑林初亂塢，拂瓦暗平溝。
洞矗三雲仗，山迎萬玉侯。
客車羊作駕，仙氅鶴供裘。
只有歌堪和，都無色可侔。
險堆憐傍砌，斜濕愛侵幬。
面旋成遲落，繽紛不頓休。
粉塘連北渚，縞頃接西疇。
興往惟思戴，賓來但憶鄒。
絮痕侵柳動，鹽影著波浮。
宿莽攢瑶草，長隄卧素虯。
正緣先畢雨，併欲潤天麰。
應禱驅民癠，呈祥溢里謳。
長人蒙帝力，歡酌任言醻。